Frankfurt: Nový Duster prezradil tajomstvá
Krátko pred otvorením tohtoročnej výstavy IAA stiahla Dacia virtuálnu plachtu z dôležitého produktu, svetu ukázala nový Duster. Zamerala sa pritom najmä na dizajn. Krátko na to sa internetom začali šíriť čiastkové zábery zvnútra, no kompletné odhalenie priniesol až Frankfurt. Nový automobil prezradil takmer všetky svoje tajomstvá počas svetovej premiéry.
Vzhľadu druhej generácie rumunského SUV sme sa už podrobne venovali. Debut potvrdil, že napriek stopercentne zachovanej dizajnovej identite vyzerá vozidlo o niečo robustnejšie a zároveň modernejšie. Vďaka upraveným proporciám má navyše poskytovať priestrannejšiu kabínu.
V predstavenej verzii pôsobí interiér na prvý pohľad omnoho hodnotnejšie než doposiaľ. Od predchodcu síce prebral volant, niekoľko ovládacích prvkov i základ multimediálneho systému, no inak je prakticky kompletne nový. Palubná doska dostala menej členitú horizontálnu architektúru prerušenú akurát výraznými kruhovými výduchmi ventilácie. Ich tvar sa opakuje na paneli automatickej klimatizácie, ktorý je omnoho modernejší. Dizajnom ovládačov s integrovanými displejmi dokonca pripomína modely prémiového Audi.
Dacia sľubuje kvalitnejšie materiály, pohodlnejšie sedadlá i viac úložných priestorov. Zároveň hovorí o rozšírenom vybavení, v ktorom pribudlo viacero dôležitých prvkov. Okrem spomínanej klímy je novinkou napríklad bezkľúčové otváranie. Extra sú tiež automatické svetlomety, záclonové airbagy či systém sledujúci mŕtvy uhol. K dispozícii bude aj sústava kamier, ktorá zaberá celé okolie auta.
Rumunská značka sa zatiaľ vyhla zverejneniu technických špecifikácii, no dobre informované zdroje prezradili viacero zásadných informácií. Novinka podľa nich zdedí paletu po origináli. Duster ma byť vraj naďalej dostupný so štyrmi motormi, pričom základom zostane model SCe 115 poháňaný atmosférickým 1,6-litrovým štvorvalcom spaľujúcim benzín. Dostupný bude aj vo verzii na LPG.
O priečku vyššie má opäť stáť prepĺňaný agregát TCe 125 s objemom 1,2 litra. Oba zážihové motory sa budú kombinovať s mechanickými prevodovkami, zákazníci si však majú môcť vybrať medzi pohonom 2WD a 4WD. Rovnakú dilemu bude treba vyriešiť aj pri 1,5-litrovom naftovom variante dCi 110. Ten navyše ponúkne aj samočinnú skriňu, dostupný bude s dvojspojkou EDC. Slabší turbodiesel dCi 90 má byť montovaný výhradne s manuálom a predným pohonom.
Duster druhej generácie má teda debut za sebou a mnohí potenciálni záujemcovia nepochybne čakajú na spustenie jeho predaja. Odohrať sa má začiatkom budúceho roka. O cenách zatiaľ možno len špekulovať, no vzhľadom na kvalitatívny posun nebude prekvapením mierne zdraženie. Aktuálnu štartovaciu cenu magických 9 990 eur sa pravdepodobne zopakovať nepodarí. Na presnú sumy je zatiaľ priskoro, no podľa našich odhadov by základ mohol stáť okolo 11-tisíc.